P6_TA(2005)0139

Suša na Portugalskem

Resolucija Evropskega parlamenta o suši na Portugalskem

Evropski parlament,

- ob upoštevanju člena 2 in člena 6 Pogodbe ES, v skladu s katero morajo biti zahteve za okoljsko zaščito vključene v politike Skupnosti, z namenom spodbujanja okoljsko trajnostnega gospodarskega razvoja,

- ob upoštevanju člena 174 Pogodbe ES,

- ob upoštevanju Kjotskega protokola k Okvirni konvenciji Združenih narodov o spremembi podnebja (UNFCCC) iz decembra 1997 ter njegovo ratifikacijo s strani ES 4. marca 2002,

- ob upoštevanju poročila Komisije o podnebnih spremembah in njihovi razsežnosti na področju voda v Evropi,

- ob upoštevanju člena 103(2) svojega Poslovnika,

A. ker sta zadnja leta južna Evropa in še posebno Iberski polotok utrpela hudo sušo,

B. ker je odsotnost padavin na Portugalskem med 1. oktobrom 2004 in koncem marca 2005 z manj kot 50 % padavin v primerjavi s povprečjem med leti 1961 in 1990, povzročila izjemno nizek nivo podtalnice, v nekaterih južnih predelih države manj kot 20 %,

C. ker je 15. marca 2005 skoraj 88 % portugalskega ozemlja prizadela huda ali celo skrajna suša in ker nekaj dni lahkega dežja ni zadostovalo za primerno spremembo položaja,

D. ker se učinki pomanjkanja dežja občutijo, z resnimi družbeno-gospodarskimi posledicami na področju kmetijstva, živinoreje, gozdarstva — s skoraj neobstoječim razvojem rasti rastlin, zlasti žitaric, krmnih posevkov in naravnih travnikov, ki spravljajo v nevarnost letino sena in žitaric ter povzročajo veliko pomanjkanje krme za živino, zaloge katere so že porabljene — kakor tudi za prehrano ljudi, okolje, področje nacionalne zdravstvene oskrbe in posledično tudi področje turizma, ki je glavna portugalska panoga,

E. ker od maja pa vse do začetka jeseni ni pričakovati novih padavin, zato bo treba krmiti živali ne samo preko poletja, ampak tudi preko prihodnje zime,

F. ker so ljudje, ki so najbolj neposredno prizadeti, tisti z nizkimi dohodki, in ker se neposredni učinki seštevajo skupaj s posledicami za spomladanske poljščine — ki so ogrožene zaradi nizke ravni vode, shranjene v glavnih rezervoarjih — kakor tudi s povečanim tveganjem poletnih požarov, ki so že leta 2003 imeli katastrofalne razsežnosti,

G. ker je glede na izvedeno raziskavo o predvidenem učinku suše za obdobje prihodnjih enajst mesecev predvidena izguba 34 % neto dodane vrednosti, v najbolj prizadetih območjih na jugu pa lahko izgube znašajo več kot 40 %,

H. ob upoštevanju, da je vztrajna suša na Portugalskem dodaten dokaz negativnih učinkov podnebnih sprememb, ter poudarja, da je to še dodaten znak za potrebo po smeli svetovni akciji za ustavitev podnebnih sprememb, ker bi morala EU še naprej igrati vodilno vlogo pri tem postopku in okrepiti prizadevanja na ključnih področjih okolja, energije in transporta,

1. izraža solidarnost s prizadetimi prebivalci in sektorji kakor tudi svojo skrb ob razmerah, ki trenutno prizadevajo portugalske kmete in živinorejce ter regije, ki trpijo zardi pomanjkanja vode, s posebej resnim položajem v središču in na jugu države;

2. meni, da je potrebna intervencija Skupnosti, ne samo za podporo žrtvam; treba se je potruditi, da se omeji škodo in v bodoče prepreči, da bi podobne razmere imele tako uničujoče posledice; v zvezi s tem in na podlagi podatkov, ki so jih že posredovale portugalske oblasti, poziva Komisijo, da:

- zagotovi vnaprejšnje plačilo celotnega zneska kmetijske pomoči za kmete,

- olajša, v skladu z zakonodajo Skupnosti in po primeru akcij, ki so bile v podobnih okoliščinah izvedene že v preteklosti, uporabo žitaric iz intervencijskih zalog Skupnosti, ki izhajajo iz presežkov v nekaterih državah članicah,

- nosi veterinarske izdatke, predvidene v načrtu za izredno stanje za reševanje problemov, povezanih z boleznijo "modrikastega jezika", ki izbruhne istočasno s sušo in ki je zaradi omejenega gibanja živali, še dodatno zaostrila razmere,

- dopusti odstopanja od večih predpisov Skupnosti, zlasti dovoljenje paše na neobdelanih območjih ali na področjih, kjer se gojijo žitarice, produkcijski cikel katerih je bil prizadet in jih bo nemogoče požeti,

- pooblasti portugalske oblasti, da dodelijo z razmerami pogojeno državno pomoč, zlasti majhnim kmetom, da bi tako podprli izredne stroške za krmljenje živali in prevoz ali zbiranje vode, ali drugih še bolj prizadetih področji, kot sta pridelava krompirja in agrumov,

- predloži Svetu in Parlamentu predlog za pregled pravnih instrumentov z namenom prilagoditve obstoječe zakonodaje, ki bi se jo lahko uporabilo za pomoč pri preprečevanju pojavljanja takšnih resnih učinkov v naslednjih letih ponavljajoče se suše v južni Evropi;

3. opozarja Komisijo in Svet na takojšnjo potrebo po zagotovitvi financiranja in razporeditvi sredstev za pravočasen ukrep preprečevanja visokega števila gozdnih požarov v letošnjem poletju zaradi suše;

4. pozdravlja sporočilo Komisije o upravljanju tveganja in kriznem upravljanju v kmetijstvu (KOM(2005)0074) ter spodbuja Komisijo in Svet, da v zvezi s tem, kakor hitro je mogoče sprejmeta nujen ukrep za učinkovit zaščitni sistem za zaščito evropskih kmetov pred tveganji in nesrečami, kakršne so tiste, ki izhajajo iz sedanje suše na Portugalskem; meni, da je trega uvesti javno kmetijsko zavarovanje, ki bo financirano iz skladov Skupnosti in bo kmetom ob naravnih nesrečah, kot sta suša in požar zagotavljalo minimalni dohodek;

5. meni, da je potrebno pridobiti finančno pomoč, ki bo minimizirala povečane stroške in zmanjšanje kmetijske proizvodnje, kakor tudi doseči začasno oprostitev plačevanja prispevkov za socialno varnost (ob hkratnem zadržanju pravic) polnozaposlenim kmetom, katerih dohodek je nižji od 12 evropskih enot velikosti, ter podaljšanje kmetijskega kreditiranja za dve leti in brez obresti;

6. poziva Svet in Komisijo, da ponovno obravnavata možnost črpanja Solidarnostnega sklada in še zlasti zagotovita, da se sklad lahko uporabi za take vrste situacije, ki so še posebej pogoste v južni Evropi;

7. poziva Komisijo, da prevzame pobude za zagotavljanje spoštovanja obveznosti iz Kjotskega protokola;

8. poziva Komisijo, da opravi poglobljeno raziskavo o pogostnosti tega pojava, da se opredeli, ali je ciklične ali priložnostne narave ter ali je pokazatelj nadaljnjih dolgoročnih podnebnih sprememb, ter da se prouči možnost za sporazum OZN po letu 2012 o procesu podnebnih sprememb, skupaj z razvojem dolgoročne strategije EU in ob upoštevanju zmanjšanja emisij do leta 2020 kot smernice za razvite države; vztraja na tem, da mora EU ohraniti vodilno vlogo pri mednarodnih prizadevanjih v zvezi s podnebnimi spremembami in pripraviti konkretne predloge za smel program po letu 2012;

9. z zanimanjem jemlje na znanje zadnje poročilo Komisije o svetovnem pojavu podnebnih sprememb in njihovem neposrednem vplivu na oskrbo z vodo, njeno kakovost in na ekosisteme; še posebej pozdravlja predlog, ki oblikovalcem vodne politike daje koristen prispevek za vpliv na vodni sektor (kmetijstvo, mestna središča, industrijski sektor in energetika, civilna zaščita, prostorsko načrtovanje) v predvidenem poteku podnebnih sprememb;

10. naroči svojemu predsedniku, naj to resolucijo posreduje Svetu, Komisiji, portugalskemu parlamentu in vladi ter lokalnim oblastem prizadetih območij.

--------------------------------------------------